Jostein Fet

Jostein Fet (1924-2023) var en norsk filolog og folkemusiker som arbeidet som litteraturhistoriker og -sosiolog. Han hadde på sluten av karrieren tittelen «fri forsker» ved Høgskulen i Volda og hans viktigste bidrag som forsker var dokumentasjon av bøndenes lesing og skriving fra 1700-tallet av.

Biografi
Jostein Fet ble født i Sykkylven 10. september 1924. Han døde 16. juli 2023 i Volda.

Han forsket særlig på lesning innen bondebefolkningen i Norge fra ca. 1600 til 1850. Forskningen var basert på en gjennomgang av samtlige  skifter i skifteprotokoller for Sunnmøre. En stor del av bøkene han fant i skifteprotokollene var kristelig litteratur blant annet salmebøker og huspostiller. På grunnlag av denne forskningen trakk han i tvil antakelsen om at den norske bygdebefolkningen for det meste var analfabeter før folkeskolen ble bygget ut fra rundt 1860. Fet mente at allmueskolen som kom i 1739 var et stort løft for utdanningen i Norge. Haugianerne bidro også til lese- og skrivekyndigheten blant vanlige folk ifølge Fet. Med verket Den gløymde litteraturen (2015) dokumenterte han over 600 bøker fra så tidlig som 1500-tallet skiftet på Sunnmøre og hvordan bøkene skiftet eier over tid.

Fet ble cand.philol. i 1954 med en avhandling om Olav Duun. I 1955 ble han ansatt som lektor ved Telemark landsgymnas og virket der i tre år. I 1958 ble han ansatt ved lærerskolen i Volda, der han fikk et særlig ansvar for norskfaget som lærer og undervisningsleder.

Fet var en av forkjemperne for opprettelse av en egen distriktshøgskole i Volda. I 1970 ble han høgskolelærer ved den nye skolen Møre og Romsdal distriktshøgskole, Volda i 1970. Her var han dosent i nordisk litteratur frem til han gikk av i 1990. Hans viktigste bidrag om lesende og skrivende bønder ble publisert flere år etter at han gikk av med pensjon. Som ansett ved høgskolen hadde han samlet og undersøkt materiale for det meste på fritiden.

Fet hadde som forsker sitt nedslagsfelt innenfor kulturhistorie. Særlig gjorde han mye for folkemusikken i Møre og Romsdal (han registrerte blant annet et stort antall slåtter fra området) og for bokhistorie. Hans arbeid med bokhistorie har blitt betegnet som «litteratursosiologisk», blant annet i forbindelse med at han i 2017 ble utnevnt til æresdoktor ved Universitetet i Bergen for sitt arbeid.

Utmerkelser 
 Sunnmøre mållags målpris 1999
 Sunnmørspostens kulturpris 2006
 Møre og Romsdal fylkes kulturpris 2004
 Kongens fortjenstmedalje i gull 2004 for ekstraordinær innsats i institusjonsbygging, litteratursosiologi og folkemusikk.
 Æresdoktor ved Universitetet i Bergen 2017

Bibliografi 

 Sunnmørsdiktarar 1600-1975 : eit diktutval med biografiar og bibliografiar, 1977 	
 Register over gamle bøker hjå Olina Vassbotn Drabløs, Volda, 1979 	
 New Norse literature in English translation 1880-1982 : a bibliography, 1985 	
 Allmugens diktar : Niels Olsen Svee i norsk religiøs folkesong, 1987 	
 Lesande bønder : litterær kultur i norske allmugesamfunn før 1840, 1995 	
 Mellom springdansar og salmetonar : Folkemusikkarkivet for Møre og Romsdal 1990-2000 : eit jubileumsskrift, (med Jon Tvinnereim og Birkeland), 2000
 Skrivande bønder : skriftkultur på Nord-Vestlandet 1600-1850 Samlaget 2003 ISBN 82-521-6296-7 	
 Eksetiana : Aarflots prenteverk 1809-1935 : bibliografi og kulturhistorie, 2006
 Natur og eros : utvalde dikt (Gjendiktninger av Johann Wolfgang von Goethe), 2008
 Sunnmørske tunnamn. Individ, samfunn, landskap, 2010
 Stemmer frå ei fjern tid (Samlaget, 2014)
 Den gløymde litteraturen 2015 (Samlaget)

Referanser 

Norske sakprosaforfattere
Nynorskforfattere
Nynorskforkjempere
Kongens fortjenstmedalje i gull
Æresdoktorer ved Universitetet i Bergen
Personer fra Sykkylven kommune
Vitenskapelig ansatte ved Høgskulen i Volda
Norske fiolinister